ปัจจัยความเสี่ยง

การดำเนินธุรกิจ ของบริษัท ต้องเผชิญกับปัจจัยความเสี่ยงต่าง ๆ
ซึ่งความเสี่ยงดังกล่าวประกอบด้วย ความเสี่ยงจากภาวะตลาด
ความเสี่ยงในการดำเนินงานของธุรกิจโดยทั่วไปและความเสี่ยงจากการให้สินเชื่อของบริษัท
ซึ่งอาจส่งผลกระทบอย่างมีนัยสำคัญต่อผลการดำเนินงาน สินทรัพย์
และการคงสภาพคล่องทางการเงินของบริษัทได้ อย่างไรก็ตามอาจมีความเสี่ยงอื่นๆ ซึ่งบริษัท
ไม่อาจทราบได้ในขณะนี้
หรือบริษัทเห็นว่าอาจจะไม่มีผลกระทบอย่างมีนัยสำคัญต่อผลประกอบการหรือการดำเนินธุรกิจของบริษัท

ปัจจัยความเสี่ยงจากภาวะตลาด

ความเสี่ยงจากการเปลี่ยนแปลงของอัตราดอกเบี้ย

ความเสี่ยงอันเกิดจากอัตราดอกเบี้ยอาจมีผลกระทบต่อผลการดำเนินงานของ KTC
เมื่ออัตราดอกเบี้ยสูงขึ้นจะทำให้ KTC มีต้นทุนการเงินที่เพิ่มขึ้นเช่นกัน KTC
ตระหนักดีถึงผลกระทบดังกล่าว จึงมีนโยบายเพื่อรองรับและป้องกันความเสี่ยงที่อาจเกิดขึ้น
โดยการบริหารต้นทุนของเงินทุนและกระจายความเสี่ยงของแหล่งที่มาของเงินทุนโดยมีการจัดหาจากหลายแหล่ง
ดังเช่น ในปี 2548 ที่ผ่านมามีการคาดการณ์ไว้ว่าอัตราดอกเบี้ยจะสูงขึ้น KTC
จึงได้ออกตราสารหนี้หลายชุดเป็นระยะๆตลอดปีโดยตราสารหนี้ดังกล่าวมีอัตราดอกเบี้ยที่คงที่เพื่อให้สอดคล้องกับโครงสร้างสินทรัพย์ของ
KTC และเพื่อบริหารความเสี่ยงที่อาจเกิดจากอัตราดอกเบี้ยที่สูงขึ้น

ความเสี่ยงจากความไม่เพียงพอของเงินทุนหมุนเวียน

KTC มีนโยบายที่จะรักษาฐานะของเงินกองทุนที่เพียงพอสำหรับการขยายตัวของลูกหนี้
เพื่อป้องกันปัญหาความไม่เพียงพอของเงินทุนหมุนเวียน KTC จึงมีมาตรการจัดการสภาพคล่อง
โดยการใช้แบบจำลองเพื่อประเมินฐานะสภาพคล่องของบริษัท ทั้งในระยะสั้นและระยะยาว
เพื่อให้การจัดหาเงินทุนมีความสอดคล้องกับลูกหนี้ของ KTC ทั้งนี้ ณ สิ้นปี
2548มีการใช้แหล่งเงินทุนที่หลากหลาย โดย KTC มีวงเงินกู้ยืมทั้งสิ้น 13,030 ล้านบาทจาก KTB
ซึ่งจะใช้เป็นแหล่งสำรองเงินทุนสนับสนุนและยังมีวงเงินจากที่ต่างๆอีก 7,453 ล้านบาท
นอกจากนี้ยังมีทุนที่ออกและชำระแล้วทั้งสิ้นเท่ากับ 2,567 ล้านบาท โดย KTC มีการเพิ่มทุนในปี
2546 ซึ่งมีส่วนช่วยส่งเสริมสถานะภาพทางการเงินของ KTC

ณ วันที่ 31 ธันวาคม 2548 นอกจากหุ้นกู้ระยะยาวที่บริษัทได้ออกไปแล้ว 16,000 ล้านบาท
(รวมส่วนของหุ้นกู้ระยะยาวที่ถึงกำหนดชำระภายในหนึ่งปีจำนวน 5,000 ล้านบาทในเดือนเมษายน
2549 นี้) บริษัทยังมีวงเงินกู้ยืมจำนวนรวม 20,483 ล้านบาท
(โปรดอ่านรายละเอียดเพิ่มเติมหัวข้อ 3.9.3 การจัดหาแหล่งเงินทุน)
โดยมีการคิดอัตราดอกเบี้ยตามภาวะการเปลี่ยนแปลงตลาดเงิน
และจากปริมาณวงเงินกู้ยืมที่บริษัทได้รับจากสถาบันการเงินต่างๆที่ค่อนข้างสูง ทำให้บริษัทเชื่อมั่นว่า
บริษัทจะมีเงินทุนหมุนเวียนเพียงพอต่อการดำเนินงานของบริษัท

ความเสี่ยงจากอัตราแลกเปลี่ยนสกุลเงิน

เนื่องจากแหล่งเงินทุนของ KTC ทั้งหมดมาจากตลาดทุนและสถาบันการเงินภายในประเทศ
ทำให้ไม่เกิดความเสี่ยงจากอัตราแลกเปลี่ยนสกุลเงินในส่วนนี้ อย่างไรก็ตาม KTC
ยังคงมีความเสี่ยงจากอัตราแลกเปลี่ยนสกุลเงินที่เกิดจากการที่ลูกค้าใช้จ่ายผ่านบัตรเครดิตของ KTC
ในต่างประเทศ ระยะเวลาที่ KTC ต้องรองรับความเสี่ยงที่อาจเกิดจากอัตราแลกเปลี่ยนสกุลเงินคือ
2 วัน นับแต่เมื่อลูกค้าได้ใช้บัตรเครดิตจนถึงวันที่ KTC ได้ชำระค่าสินค้าหรือบริการนั้นๆ
เนื่องจากเป็นระยะเวลาที่สั้น ดังนั้นความเสี่ยงที่อาจเกิดจากอัตราแลกเปลี่ยนสกุลเงินจึงมีน้อย

ปัจจัยความเสี่ยงในการดำเนินงานของบริษัท 

ความเสี่ยงจากการสูญหายของข้อมูล

ในการประกอบธุรกิจและดำเนินงานของ KTC จำเป็นต้องอาศัยฐานข้อมูลขนาดใหญ่เกี่ยวกับลูกค้า
และข้อมูลรายการธุรกรรมทางการเงินที่ถูกต้องและเชื่อถือได้ ดังนั้นเพื่อป้องกันความเสี่ยงต่างๆ
ที่อาจเกิดขึ้นจากการรั่วไหลของข้อมูลที่เป็นความลับหรือการที่ข้อมูลเสียหายอันเนื่องมาจากอุบัติเหตุ
หรือมีผู้จงใจทำลายข้อมูล หรือความผิดพลาดที่เกิดจากระบบ KTC
จึงมีมาตรการที่รัดกุมและแน่นหนาในการรักษาข้อมูลของลูกค้า
โดยให้สิทธิเฉพาะบุคคลที่ได้รับอนุญาตเท่านั้นที่จะสามารถเข้าถึงข้อมูลของบริษัทได้ และนอกจากนี้
KTC ยังได้ว่าจ้างบริษัทภายนอกซึ่งเป็นผู้เชี่ยวชาญทางด้านระบบเทคโนโลยีสารสนเทศ (Certegy
เเละ KCS) ในการเก็บข้อมูลสำรองของ KTC
เพื่อป้องกันและรักษาฐานข้อมูลไว้ในกรณีที่ข้อมูลหลักถูกทำลายไป

ความเสี่ยงจากการออกนโยบายของรัฐบาล

กระทรวงการคลังได้ออกประกาศอนุญาตให้ประกอบธุรกิจบัตรเครดิตและสินเชื่อบุคคลโดยให้การประกอบธุรกิจดังกล่าวอยู่ภายใต้ประกาศคณะปฏิวัติ
ฉบับที่ 58
ซึ่งได้มอบอำนาจให้ธนาคารแห่งประเทศไทยเป็นผู้ควบคุมดูแลการประกอบธุรกิจบัตรเครดิตและสินเชื่อบุคคล
โดยธนาคารแห่งประเทศไทยได้ออกประกาศเกี่ยวกับข้อกำหนดและหลักเกณฑ์ในการประกอบธุรกิจดังกล่าว
ซึ่งรวมถึงการกำหนดอัตราดอกเบี้ยขั้นสูงสุด การคิดค่าธรรมเนียมต่างๆ
และการกำหนดคุณสมบัติของผู้ถือบัตรเครดิตและสินเชื่อบุคคล
ซึ่งประกาศต่างๆที่ได้ออกมาหรือกำลังจะออกโดยรัฐบาลล้วนแต่เป็นสิ่งที่ KTC
จะต้องยึดถือและปฏิบัติตาม ทั้งนี้
KTCได้เปลี่ยนแปลงและปรับตัวตลอดเวลาเพื่อดำเนินนโยบายสำหรับการให้บริการรูปแบบต่างๆ
ในทางที่สอดคล้องกับนโยบายของภาครัฐ
ดังที่บริษัทสามารถดำเนินงานและปฏิบัติตามเงื่อนไขของประกาศของกระทรวงการคลังและธนาคารแห่งประเทศไทยที่เกี่ยวข้องกับธุรกิจบัตรเครดิตและธุรกิจสินเชื่อบุคคลด้วยดีเสมอมา

ความเสี่ยงอันเกิดจากการไม่ปฏิบัติตามสัญญาของ ธนาคารกรุงไทย จำกัด (มหาชน) (KTB)

KTC ได้ทำสัญญาซึ่งมีระยะเวลา 15 ปีกับ KTB ซึ่งมีฐานะเป็นผู้ถือหุ้นรายใหญ่ของ KTC
โดยในสัญญาดังกล่าว KTB มีภาระผูกพันที่จะต้องให้การสนับสนุน KTC
ทางด้านระบบงานและงานด้านบริการต่างๆ ข้อตกลงดังกล่าวทำให้
KTCสามารถใช้เครือข่ายสาขาของ KTB (ในการจัดหาสมาชิกบัตรและการชำระเงิน)
และสามารถร่วมใช้ระบบงานเทคโนโลยีสารสนเทศกับ KTB ได้ ในขณะเดียวกัน KTC
จะต้องจ่ายค่าบริการสำหรับงานบริการด้านงานสนับสนุนซึ่งกำหนดตามอัตราตลาด ทั้งนี้ KTC
เชื่อว่าความเสี่ยงที่อาจเกิดจากการไม่ปฏิบัติตามสัญญาของ KTB นั้นมีน้อย
เนื่องมาจากข้อตกลงดังกล่าวได้ผ่านความเห็นชอบจากคณะกรรมการของ KTB แล้ว นอกจากนี้ KTC
ยังได้รับการสนับสนุนด้านระบบปฏิบัติงานจากผู้สนับสนุนรายอื่นๆอีก อีกทั้ง KTC
ยังมีความสามารถในการขยายจำนวนของสมาชิกผ่านช่องทางที่หลากหลาย
สำหรับการชำระหนี้สินเชื่อ KTC มีทางเลือกให้แก่สมาชิกหลายทางด้วยกัน
โดยการเพิ่มจุดบริการหลายแห่ง เพื่อความสะดวกสบายของสมาชิก
และในการใช้ระบบงานเทคโนโลยีสารสนเทศ KTC ได้อาศัยระบบงานจาก KTB
เพียงบางส่วนเท่านั้น สำหรับระบบงานที่เป็นระบบหลัก KTC ได้ว่าจ้างผู้เชี่ยวชาญระดับสากลคือ
Certegy เป็นผู้ให้บริการ ดังนั้นในกรณีที่เกิดเหตุขัดข้องจากระบบปฏิบัติงานของ KTB
ก็จะไม่ส่งผลกระทบอย่างมีนัยสำคัญกับ KTC

นอกจากนี้ KTB ยังได้ทำสัญญากับ KTC
ในสัญญาว่าจ้างบริหารธุรกิจบัตรเครดิตและสัญญาว่าจ้างบริหาร call center ทำให้ KTC
ได้รับค่าธรรมเนียมในการดำเนินการให้บริการดังกล่าว ดังนั้นโอกาสที่ KTB
จะไม่ปฏิบัติตามสัญญาจึงมีน้อย
และถึงแม้เกิดเหตุการณ์ดังกล่าวขึ้นก็คาดว่าจะไม่มีผลกระทบต่อผลประกอบการของ KTC
อย่างมีนัยสำคัญ
เพราะรายได้จากค่าธรรมเนียมดังกล่าวคิดเป็นส่วนน้อยเมื่อเปรียบเทียบกับรายได้รวมของ KTC
(รายละเอียดสรุปของสัญญาว่าจ้างบริหารธุรกิจบัตรเครดิต โปรดดูข้อ 11 รายการระหว่างกัน)

ความเสี่ยงจากการเพิ่มขึ้นของจำนวนคู่แข่งขัน

การเพิ่มขึ้นของธนาคารรายย่อยทั้งที่เกิดจากการรวมกัน และ/หรือ
การยกระดับของบริษัทเงินทุนหรือเครดิตฟองซิเอร์หรือเกิดจากการรวมตัวกันของธนาคารต่างชาติและธนาคารในประเทศ
สถาบันการเงินเหล่านี้ได้ขยายบทบาทไปสู่ตลาดสินเชื่อเพื่อผู้บริโภครายย่อย KTC
ตระหนักว่าในสภาวะที่มีการแข่งขันสูงเช่นนี้อาจนำไปสู่การแข่งขันด้านราคา
หรือการแย่งชิงฐานลูกค้าของแต่ละบริษัท
ซึ่งสถานการณ์เช่นนี้อาจก่อให้เกิดผลกระทบต่อจำนวนฐานลูกค้าเดิมและผลกำไรของ KTC
อย่างไรก็ตามเนื่องมาจากความมีเอกลักษณ์เฉพาะตัวและความเชี่ยวชาญในด้านการดำเนินธุรกิจประเภทสินเชื่อเพื่อผู้บริโภคสำหรับตลาดในประเทศของไทย
ทำให้ KTC อยู่ในฐานะที่ได้เปรียบกว่าบริษัทคู่แข่งรายใหม่ที่ต้องใช้เวลาในการศึกษาตลาด อีกทั้ง
KTC ยังคงรักษาระดับเพื่อให้อยู่ในชั้นแนวหน้าเสมอ KTC
จึงมีความแข็งแกร่งและไม่น่าที่จะได้รับผลกระทบอย่างมีนัยสำคัญท่ามกลางสภาพแวดล้อมที่มีการแข่งขันสูงทั้งในระยะสั้นและระยะยาว

ปัจจัยความเสี่ยงจากการให้สินเชื่อของบริษัท 

ความเสี่ยงด้านเครดิตสำหรับลูกค้าสินเชื่อ

เป็นความเสี่ยงด้านการให้กู้ยืม ทั้งในกรณีที่เป็นลูกหนี้บัตรเครดิต ลูกหนี้สินเชื่อบุคคล
และลูกหนี้สินเชื่อเจ้าของกิจการ เกิดขึ้นเนื่องจากลูกค้าไม่สามารถชำระคืนเงินกู้
หรือไม่สามารถปฏิบัติตามเงื่อนไขได้ KTC
ให้ความสำคัญกับกระบวนการจัดอันดับเครดิตสำหรับลูกค้าสินเชื่อ
ทั้งนี้เพื่อป้องกันการเกิดความเสี่ยงด้านหนี้เสีย โดย KTC
มีมาตรการในการบริหารความเสี่ยงที่มีประสิทธิภาพสูง และสามารถปฏิบัติได้จริง

ทั้งนี้ขั้นตอนในการอนุมัติสินเชื่อบัตรเครดิตและสินเชื่อบุคคลนั้นจะผ่านการพิจารณาอย่างละเอียดรอบคอบโดยอาศัยทั้ง
Statistical Scoring Model และนักวิเคราะห์ผู้มีประสบการณ์
โมเดลในการจัดอันดับนี้จะมีการเปลี่ยนแปลงแก้ไขอย่างสม่ำเสมอเพื่อให้เหมาะสมกับสภาวการณ์ต่างๆที่เป็นปัจจุบัน
นอกจากนี้ในขั้นตอนของการอนุมัติต้องผ่านการตรวจสอบหลายขั้นตอนจากฝ่ายงานที่เกี่ยวข้องเพื่อการตัดสินใจที่เหมาะสมและลดโอกาสการทุจริตที่อาจเกิดขึ้น
ส่วนในการอนุมัติสินเชื่อเจ้าของกิจการ KTC ได้นำ Check-and-Balance Model มาใช้
โดยเจ้าหน้าที่สินเชื่อจะทำหน้าที่นำเสนอผลิตภัณฑ์ KTC Million แก่ลูกค้า
แต่การอนุมัติสินเชื่อแต่ละรายจะต้องผ่านการพิจารณาจากนักวิเคราะห์ทางด้านสินเชื่อที่มีความเชี่ยวชาญเฉพาะด้าน

บริษัทให้ความสำคัญทางด้านการบริหารความเสี่ยง
โดยมีการวางระบบดูแลและควบคุมความเสี่ยงในทุกธุรกิจของบริษัท
ไม่ว่าจะเป็นธุรกิจที่บริษัทดำเนินงานอยู่ในปัจจุบันและธุรกิจอื่นๆ ที่กำลังจะเปิดดำเนินงานในอนาคต
นอกเหนือจากที่บริษัทใช้ขั้นตอนการตรวจสอบจากภายในบริษัทแล้ว ในอีกด้านหนึ่ง
บริษัทยังได้ทำการตรวจสอบข้อมูลลูกค้ากับบริษัทศูนย์ข้อมูลเครดิตแห่งชาติ (National Credit
Bureau หรือ NCB) เพื่อจัดการดูแลควบคุมความเสี่ยงรวมในทุกด้าน
เป็นการลดระดับความเสี่ยงที่อาจจะเกิดขึ้นกับบริษัทเพิ่มขึ้นอีกระดับหนึ่งด้วย
ทำให้เชื่อมั่นได้ว่าความเสี่ยงด้านเครดิตที่อาจเกิดขึ้นนั้นไม่มีนัยสำคัญต่อผลประกอบการโดยรวมของบริษัท

ความเสี่ยงจากการทุจริตบัตรเครดิต

ในปี 2548 KTC
มีค่าใช้จ่ายจากการใช้บัตรโดยทุจริตและการใช้บัตรเครดิตปลอมมีมูลค่าความเสียหายทั้งสิ้น 23.4
ล้านบาท ซึ่งคิดเป็นร้อยละ 0.05 ของยอดการใช้จ่ายผ่านบัตรเครดิตรวม หรือ ร้อยละ 0.08
ของสินเชื่อรวมของ KTC เพื่อป้องกันความเสี่ยงและเพื่อลดความเสียหายดังกล่าว KTC
จึงได้วางแผนที่จะพัฒนาทั้งบัตรเครดิตและเครื่อง Electronic Data Capture (EDC)
ไปสู่ชิพเทคโนโลยีซึ่งคาดการณ์ไว้ว่าจะเสร็จสมบูรณ์ภายในเดือนมิถุนายน ปี 2549
สำหรับระบบชิพเทคโนโลยีนี้ได้มีการนำมาใช้อย่างแพร่หลายในภูมิภาคอื่น
และพิสูจน์ได้ถึงประสิทธิภาพในการลดความเสี่ยงจากการทุจริตบัตร

ในระหว่างที่ระบบชิพเทคโนโลยียังไม่เสร็จสมบูรณ์นั้นบริษัทได้กำหนดกระบวนการในการตรวจสอบความถูกต้องของข้อมูล
ซึ่งบริษัทเชื่อมั่นในระบบสารสนเทศที่ใช้ในการตรวจสอบและป้องกันการใช้บัตรเครดิตดังกล่าว
รวมทั้งพนักงานที่ได้รับการฝึกอบรมอย่างต่อเนื่องสามารถตรวจสอบการใช้บัตรเครดิตโดยทุจริตหรือโดยบุคคลอื่นที่มิใช้เจ้าของบัตรได้
ปัจจุบันนี้ไม่มีเหตุใดที่ทำให้บริษัทเชื่อว่าค่าใช้จ่ายของบริษัทที่เกิดจากการใช้บัตรเครดิตโดยทุจริตจะเพิ่มขึ้นอย่างมีนัยสำคัญ

ความเสี่ยงจากการที่บริษัทอาจไม่ได้รับชำระหนี้สินเชื่อ

KTC มีความเสี่ยงจากการที่ลูกค้าไม่ชำระหนี้คืนค่อนข้างตํ่า เนื่องจากลูกค้าสินเชื่อส่วนใหญ่ของ KTC
เป็นสินเชื่อรายย่อยซึ่งโดยปกติจะมีการจำกัดความเสี่ยงไว้อยู่แล้ว ดังนั้น KTC
จึงรับความเสี่ยงที่ตํ่าแม้ในกลุ่มลูกค้าที่มีมูลค่าหนี้สูง
นอกจากนี้ธุรกิจสินเชื่อเพื่อผู้บริโภคหรือสินเชื่อรายย่อยยังคงมีอัตราการขยายตัวในระดับสูงและยังเป็นที่ต้องการอย่างมากของตลาด
อีกทั้งมีกลุ่มลูกค้าที่หลากหลาย มีลักษณะเฉพาะกลุ่มที่แตกต่างกัน หาก KTC
สามารถให้สินเชื่อรายย่อยในแต่ละกลุ่มที่มีคุณลักษณะที่ต่างกันก็ย่อมเป็นการกระจายความเสี่ยงของกลุ่มลูกค้า
มีผลให้โอกาสเกิดหนี้เสียน้อยลงไปด้วย